als_Latn dik_Latn sag_Latn
Ish-lojtari i kuksianëve bën parashikimin për ndeshjen e sotme: Fiton Skënderbeu 2-0 dhe në fund të kampionatit shpallet sërish kampion i Superligës
Leonard Trebicka
“Skënderbeun shumë shpejt keni për ta parë në majë të renditjes dhe kryesues absolut deri në fund. Titulli kampion do të vendoset në ndeshjet direkte mes skuadrave pretendente, siç është edhe kjo e radhës me Kukësin”. Kjo është pak a shumë esenca e intervistës së mëposhtme për “Sport Ekspres” e mesfushorit Gerhard Progni. 24 orë përpara duelit ndaj ish-skuadrës së tij është shprehur i bindur që Skënderbeu do të arrijë të fitojë. Pas seancës së fundit stërvitore për këtë sfidë, Progni është shprehur:
- Progni, erdhi ora që Skënderbeu të përballet me Kukësin. Si ndjeheni personalisht?
– Po, erdhi momenti të luaj përballë Kukësit, ish-skuadrës time. Ndjehem mirë dhe mund të them se janë emocione të bukura këto që do të ndjej (nesër) në fushë. Por, nuk dua të harroj se fiton Skënderbeu dhe këtë as që e diskutoj. Këtë do ta shihni në fushë. – Çfarë kujtimesh ju sjell ky duel?
- Luajnë kampionët përballë nënkampionëve. Kur përplasen këto dy skuadra, ka rivalitet në fushë dhe kështu do të jetë edhe këtë radhë.
- A mendoni se jeni plotësisht gati për këtë ndeshje?
– Në fakt, kanë qenë disa javë me ngarkesë të lartë dhe me fluks ndeshjesh. Kemi punuar shumë dhe mendoj se jemi në formën e duhur për të luajtur një ndeshje kaq të fortë në shtëpi. Nuk ka rezultat tjetër, veç fitores. Parashikoj që kjo përballje përfundon me rezultatin 2-0, pra në favorin tonë.
- Në dy ndeshjet e fundit Skënderbeu ka marrë vetëm një pikë. Mund të quhen hapa falsë apo thjesht keni marrë aq sa keni merituar?
– Kemi marrë një pikë, por meritonim katër. Ndaj Partizanit barazimi ishte rezultati më i drejtë, pasi të kuqtë nuk treguan asgjë më shumë se ne, por që ja që kishin fat dhe na shënuan një gol në minutën e fundit. Ndërsa për ndeshjen me Apoloninë meritonim fitoren, por ja që fati nuk ishte edhe këtë herë me ne dhe lamë dy pikë.
- Këtë kampionat, pas katër javëve të para, mund ta cilësoni më të fortë?
– Dihej që ky kampionat me 10 skuadra do të ishte më i fortë. Janë plot 5 skuadra, që kanë si objektiv titullin kampion, por mendoj se është ende shumë herët për të thënë se cili do të jetë rivali i drejtpërdrejtë i Skënderbeut. Për ne dihet që jemi ekipi kryesor për t’u shpallur kampion.
- Trajneri Josa ju ka besuar një vend titullari. A mendoni se Skënderbeu deri tani ka pasur lojtarët që duhet në 11-shin e parë?
– Skënderbeu ka shumë lojtarë, të cilët mund të luajnë titullarë, ndërsa për veten besoj se e kam merituar këtë vend. Por mendoj se është çështje kohe për të treguar formën më të mirë dhe t’u tregojmë edhe rivalëve se kush është Skënderbeu. Me Kukësin do ta tregojmë veten në fushë, me lojë dhe me rezultat.
- Ju luani pranë sulmit, por vetëm 3 gola në 4 javë. Çfarë nuk shkon në këtë drejtim?
– Nuk di çfarë të them. Ndoshta mund të jetë edhe gjendja psikologjike, por nuk ka vend për t’u shqetësuar, pasi golat do të vinë. E rëndësishme është që skuadra prodhon shumë raste për shënim dhe shpejt do të shijoni edhe gola të shumtë nga Skënderbeu.
- Ndeshja e dytë e Skënderbeut në shtëpi për këtë sezon…
– Duhet t’ia dalim patjetër, pasi nuk na lejohen hapa falsë. Skënderbeu ka si objektiv titullin dhe nuk mund të lëmë pikë të tjera.
- Tashmë që kanë kaluar muaj si lojtar i kampionëve, si ndjehet Progni?
– Mirë. Më kanë mirëpritur të gjithë që në fillim dhe ndjehem si në shtëpinë time. Skënderbeu ka një grup të shkëlqyer dhe i vetmi merak imi është që të fitojmë sa më shumë trepikësha, në mënyrë që të jemi sa më shpejt në majë të Superligës, atje ku e kemi edhe vendin.
- Së fundi, Tirana kryeson me 10 pikë dhe Skënderbeu ka vetëm 7 pikë. Çfarë do të thotë ky fakt për ju?
– Tirana vërtet ka 10 pikë, por mos harroni se vetëm një fitore larg nesh është dhe kampionati sapo ka filluar. Mendoj se titulli do të vendoset në ndeshjet direkte mes skuadrave, që pretendojnë të jenë në krye. Një e tillë është edhe kjo e nesërmja (sotmja) ndaj Kukësit.
Klubi korçar: Ja e vërteta e “borxhit” të Pejiçit!
Për herë të parë pas largimit të sulmuesit klubi del në një deklaratë për shtyp. 14 mijë eurot e pretenduara prej tij likuidohen nga një gjobë 7 mijë euro për ikje pa leje dhe shpenzimet e bashkëshortes
Pas largimit nga klubi korçar, me të cilin fitoi dy tituj kampion dhe “Këpucën e artë”, Pejiç, tashmë pjesë e Kukësit, e ka çuar çështjen në FIFA, pasi pretendon se klubi bardhekuq i detyrohet atij 14 mijë euro nga sezoni që kaloi. Drejtuesit bardhekuq nuk janë dakord, madje e quajnë të pabazë këtë pretendim. Sipas tyre, Pejiç është likuiduar, pasi ka një gjobë prej 7 mijë eurosh për një largim pa leje nga ekipi, si dhe disa detyrime të bashkëshortes së tij gjatë kohës të qëndrimit në rezidencat e ekipit, në resortin “Tropikal” apo në vende të tjera, ku ka udhëtuar Skënderbeu.
Këtë e ka sqaruar dje drejtori i klubit “Skënderbeu”, Ilirjan Përmeti, i cili ka theksuar: “Jemi në djeni të kërkesave që ka Pero Pejiç karshi klubit tonë. Duhet të bëjmë me dije se ne i kemi shlyer detyrimet tona “kokërr më kokërr”, ndërsa lojtari në fjalë nuk e merr të mirëqenë këtë. Kjo histori ka kohë që ka nisur, që në 27 qershor të vitit të kaluar. Gjatë grumbullimit të ekipit në Austri, para ndeshjeve të Championsit kundër Neftçi Bakusë, Pero Pejiç është larguar pa lejen e klubit nga hoteli, madje duke lënë edhe një pjesë të materialeve të punës në hotel. Sipas tij, nëse transferimi i tij në Azi, më saktësisht në Kinë, do të dështonte, mund të kthehej në ekip. Por Pejiç nuk e di se Skënderbeu është një klub i madh dhe jo një ekip, ku mund të vish e të ikësh sipas qejfit. Kur është rikthyer në Austri, duke kërkuar ndjesë për largimin, Përo Pejiçit i është bërë e ditur se, në bazë të rregullores së brendshme të klubit, për çdo ditë që ka qëndruar larg, do të gjobitej me 1 mijë euro. Dhe në total vlera e gjobës që klubi vuri për Pejiçin ishte 7 mijë euro, sepse 7 ditë lojtari nuk ishte në grumbullim me ekipin. Pra, gjysma e kësaj vlere, që Pejiç pretendon se nuk e ka marrë nga Skënderbeu, është kjo gjobë. Ndërsa gjysma tjetër, që edhe këtë lojtari nuk e pranon, ashtu sikundër edhe gjobën, është akomodimi që përfshin fjetjen, ushqimin dhe transportin e bashkëshortes së tij për dy vjet, kudo ku ekipi ka shkuar, përfshi këtu edhe qëndrimin në rezidencën “Tropikal”.
Pra, nëse do të mbledhim të gjithë këto, del që Pejiç ka marrë nga Skënderbeu më shumë se sa klubi i detyrohej atij, në bazë të kontratës. 7 mijë euro janë shlyer nga gjoba, që lojtari nuk e pranon, por që është larguar pa leje më 27 qershor 2013 dhe është rikthyer në 3 korrik. Pjesa tjetër është për shpenzimet e bashkëshortes së tij, që nuk janë specifikuar në kontratën që lojtari kishte lidhur me klubin”.
Josa e mbyll me një seancë në stadium, gjithçka gati
Ndryshe nga sa ishte parashikuar, Skënderbeu ka mbyllur dje përgatitjet për ndeshjen e sotme me një seancë në tapetin e stadiumit. Në orën 11:00, Josa dhe të tijtë kanë kryer seancën e fundit, që ka zgjatur më shumë se 70 minuta. Trajneri thjesht ka vulosur formacionin, që ka menduar të hedhë sot në fushë nga minuta e parë, ndërkohë që nuk ka më dyshime për skemën e lojës, që do të jetë 4-4-2. Më pas të gjithë futbollistët janë shpërndarë pranë shtëpive të tyre dhe në orën 19:00 janë bashkuar sërish në hotel “George”, në dalje të qytetit, ku janë grumbulluar. Sot, 90 minuta përpara startit të këtij takimi, skuadra do të udhëtojë drejt stadiumit.
Femrat dhe fëmijët nën 10 vjeç, hyrje falas në stadium
Duke filluar nga mbrëmja e sotme, klubi kampion ka menduar disa risi për hyrjen në stadium. Të gjitha femrat, të cilat duan ta shohin Skënderbeun në stadium, nga sot e në vazhdim kanë të drejtë të futen pa biletë. Kujtojmë që në çdo ndeshje, që Skënderbeun luan në shtëpi, janë mesatarisht 200 femra të pranishme, ndërsa tani, me hyrjen falas, do të kemi më shumë. Po ashtu, edhe fëmijët nën 10 vjeç do të hyjnë falas, por duhet të jenë të shoqëruar nga prindërit e tyre, të cilët gjithashtu do të futen falas.
Tifozët gati, të gjithë në mbështetje të kampionëve
Që do të ketë sportdashës të shumtë sot në shkallët e stadiumit “Skënderbeu”, kjo nuk ka diskutim. Dje, shoqata e “Ujqërve të dëborës” ka vijuar thirrjet në qytetin juglindor, në mënyrë që të të gjithë sot të jenë në stadium. Kompania që merret me shitjen e biletave bën të ditur se janë shitur gjatë këtyre ditëve e pakta 2 mijë bileta dhe sigurisht që sot do të jetë edhe shitja më e madhe. Pritet të jenë mbi 5 mijë tifozë në shkallët e stadiumit, pasi kundërshtari është një skuadër rivale, por edhe për atë se kjo ndeshje do të luhet nën dritat e prozhektorëve.
Formacioni i mundshëm, 4-4-2
Shehi
Vangjeli Radas Osmani Arapi
Progni Shkëmbi Lilaj Berisha
Sefa Peter
als_Latn hat_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn hau_Latn crh_Latn als_Latn zho_Hans